Na temelju članka 32. stavak 5. Zakona o znanstvenoj djelatnosti i visokom obrazovanju („Narodne novine“, br. 123/2003, 198/2003, 105/2004, 174/2004, 2/2007 – Odluka Ustavnog suda Republike Hrvatske, 46/2007, 45/2009, 63/2011, 94/2013, 139/2013, 101/14 - Odluka Ustavnog suda Republike Hrvatske i 60/15 - Odluka Ustavnog suda Republike Hrvatske) Nacionalno vijeće za znanost, visoko obrazovanje i tehnološki razvoj na sjednici održanoj ………… 2016. godine donijelo je

**PRAVILNIK**

**O UVJETIMA ZA IZBOR U ZNANSTVENA ZVANJA**

**I. OPĆE ODREDBE**

Predmet Pravilnika

**Članak 1.**

(1) Ovim Pravilnikom propisuju se uvjeti za izbor u znanstvena zvanja.

(2) Uvjeti za izbor u znanstvena zvanja propisuju se po znanstvenim područjima i to za:

– prirodne znanosti

– biomedicinu i zdravstvo

– tehničke znanosti

– biotehničke znanosti

– društvene znanosti

– humanističke znanosti

– interdisciplinarno područje (znanost, umjetnost).

Utvrđivanje propisanih uvjeta

**Članak 2.**

(1) U postupku izbora u znanstveno zvanje stručno povjerenstvo mora utvrditi zadovoljava li pristupnik uvjete propisane člankom 32. stavcima 2., 3. i 4. Zakona o znanstvenoj djelatnosti i visokom obrazovanju koji su pobliže propisani ovim Pravilnikom.

(2) O ispunjenju uvjeta iz stavka 1. ovoga članka stručno povjerenstvo odlučuje na temelju pristupnikovih znanstvenih radova te podataka iz njegovog podneska koji se odnose naročito na pozvana predavanja i prezentacije na međunarodnim skupovima, citiranost radova, sudjelovanje na seminarima na inozemnim znanstvenim institucijama, voditeljstvo domaćih i međunarodnih projekata, voditeljstvo pojedinih dijelova međunarodnih projekata, recenziranje znanstvenih radova u međunarodnim časopisima, recenziranje međunarodnih znanstvenih projekata, sudjelovanje u međunarodnim tijelima i povjerenstvima vezanim uz znanstvenu djelatnost, mentorstvo doktoranada, priznati patenti i drugo, a kako su za pojedina znanstvena područja pobliže propisani ovim Pravilnikom. U tu svrhu stručno povjerenstvo može zatražiti mišljenje dodatnih domaćih ili stranih recenzenata, posebno u slučaju kad je većina radova pristupnika rezultat sudjelovanja u eksperimentalnim kolaboracijama s velikim brojem koautora.

(3) Izvješće o ispunjavanju uvjeta za sva znanstvena zvanja sadrži cjelovitu ocjenu znanstvenog doprinosa pristupnika. U postupku utvrđivanja uvjeta za izbor u zvanje višeg znanstvenog suradnika, znanstvenog savjetnika i znanstvenog savjetnika u trajnom zvanju ocjenjuju se samo radovi koji su objavljeni ili prihvaćeni za objavljivanje nakon prethodnog izbora, ako odredbama ovog Pravilnika koje se odnose na određeno područje ili polje nije drugačije određeno.

(4) Zastupljenost (indeksiranost) časopisa u bazama podataka propisanim ovim Pravilnikom, čimbenike odjeka (*IF, Impact factor,* odnosno *SJR, SCImago Journal Rank Indicator*) znanstvenih časopisa, citiranost radova i druge bibiliometrijske podatke propisane odredbama ovog Pravilnika utvrđuje Nacionalna i sveučilišna knjižnica te druge sveučilišne ili fakultetske knjižnice koje o tome pristupniku izdaju odgovarajuće potvrde.

(5) Pristupnik mora imati javno dostupan pročišćen *Google Scholar* profil uređen na način kojim se izbjegava dvostruko ili višestruko prikazivanje istih radova, nepripadno povezivanje radova drugih autora te osigurava povezivanje pristupnika s određenom znanstvenom institucijom. Javnu dostupnost i uređenost *Google Scholar* profila utvrđuje stručno povjerenstvo u svojem izvješću. Radovi pristupnika moraju biti uneseni u bazu CROSBI najkasnije šest mjeseci po objavljivanju.

**II. UVJETI ZA IZBOR U ZNANSTVENA ZVANJA ZA POJEDINA ZNANSTVENA PODRUČJA**

**ODJELJAK 1.**

**PRIRODNE ZNANOSTI, BIOMEDICINA I ZDRAVSTVO**

**Članak 3.**

(1)Pod pojmom „znanstveni rad“ (u daljnjem tekstu: „rad“) u ovom odjeljku podrazumijeva se izvorni ili pregledni znanstveni članak objavljen ili prihvaćen za objavljivanje u znanstvenom časopisu s međunarodnom recenzijom.

(2) U području Biomedicine i zdravstva znanstvenim radom smatra se također kratko priopćenje i prikaz slučaja ako je objavljeno u časopisu s međunarodnom recenzijom. koji se nalazi u prvom (Q1) i drugom (Q2) kvartilu.

(3) Autorom znanstvenog rada smatra se osoba čije je ime izričito navedeno uz naslov rada. Iznimno, u slučaju kolaboracijskih radova, kada je uz naslov naveden samo naziv kolaboracije (projektne grupe) ili samo prvi autor kao predstavnik kolaboracije, autorima se mogu smatrati svi pripadnici kolaboracije čija su imena navedena na izdvojenom mjestu u radu.

**Članak 4.**

U znanstvene radove ubrajaju se radovi objavljeni u znanstvenim časopisima zastupljenima u bazama podataka WoSCC (*Web of Science Core Collection*) i Scopus. Podjela znanstvenih časopisa u kvartile (Q1, Q2, Q3, Q4) utvrđuje se prema izvješću o citiranosti JCR (*Journal Citation Report*) ili SJR (*SCImago Jouranal Rank indicator*) u godini objavljivanja ili u godini kad je podnesen zahtjev za izbor u znanstveno zvanje, ovisno o tome što je povoljnije za pristupnika te za predmetnu kategoriju (*Subject Category*) koja je najpovoljnija za pristupnika. Radovi objavljeni u časopisima izvan predmetne kategorije polja u koje se pripadnik bira, a s čimbenikom odjeka većim od najvećeg u predmetnoj kategoriji, vrednuju se kao radovi u predmetnoj kategoriji objavljeni u prvom kvartilu (Q1).Ako za časopis koji je uvršten u bazu podataka WoSCC ili Scopus nije određeni čimbenik odjeka i on nije razvrstan u određeni kvartil, smatrat će se da je razvrstan u četvrti kvartil (Q4).

**Članak 5.**

(1) Za izbor u znanstvena zvanja u području prirodnih znanosti te u području biomedicine i zdravstva ukupne kriterije (uvjete) čine: kvantitativni i kvalitativni kriteriji.

(2) Pravilnikom su propisane minimalne razine kvantitativnih i kvalitativnih kriterija koje je potrebno ispuniti za izbor.

(3) Propisane kvantitativne kriterije moguće je umanjiti za najviše jednu trećinu minimalnih uvjeta temeljem kvalitativnih kriterija.

**Kvantitativni kriteriji**

**Članak 6.**

(1) Kvantitativnim kriterijima propisan je minimalan broj radova potrebnih za izbor u pojedino znanstveno zvanje, a za određeno znanstveno područje.

(2) Najmanje jedna trećina radova potrebnih za izbor mora biti objavljeno u časopisima čiji se čimbenik odjeka nalaze u prvom (Q1) ili drugom kvartilu (Q2) odgovarajućih predmetnih kategorija (*Subject Category List*).

(3) U području prirodnih znanosti najmanje dvije trećine radova potrebnih za izbor mora biti objavljeno u časopisima čiji se čimbenik odjeka nalaze u prva tri kvartila (Q1, Q2 i Q3).

(4) U području biomedicine i zdravstva znanstveni suradnik mora imati minimalno jedan rad objavljen u časopisima čiji se čimbenik odjeka nalaze u prva tri kvartila (Q1, Q2 i Q3).

(5) Preostali radovi također trebaju biti izvorni znanstveni radovi koji su prošli postupak međunarodne recenzije.

**Članak 7.**

(1) Za izbor u znanstvena zvanja u području prirodnih znanosti, polja fizike, kemije, biologije, geologije, geofizike i interdisciplinarnih prirodnih znanosti, propisan je broj radova kako slijedi u tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju broj u zagradi je potreban broj radova objavljenih ili prihvaćenih za objavljivanje nakon prethodnog izbora.

|  |  |  |  |  |
| --- | --- | --- | --- | --- |
| Polje | Znanstveni suradnik | Viši znanstveni suradnik | Znanstveni savjetnik | Znanstveni savjetnik u trajnom zvanju |
| Fizika, kemija, geofizika i interdisciplinarne prirodne znanosti | 9\* | 18(6) | 30 (9) | 33 (3Q1,Q2) |
| Geologija | 4 | 12 (3) | 21(6) | 24 (3Q1,Q2) |
| Biologija | 9\* | 18(6) | 30(9) | 33 (3Q1,Q2) |

\* Ako narav terenskih istraživanja onemogućava njihovo okončanje u određenom ograničenom vremenu stručno povjerenstvo može u poljima Biologija i Geofizika predložiti matičnom odboru da se broj traženih radova za izbor u znanstveno zvanje znanstvenog suradnika u određenom slučaju smanji do najviše 30%.

(2) Za izbor u zvanje znanstvenog savjetnika u trajnom zvanju potrebno je da pristupnik ima najmanje 3 rada objavljena nakon izbora u zvanje znanstvenog savjetnika u časopisima čiji se čimbenik odjeka nalaze u prva dva kvartila (Q1, Q2).

(3) Broj radova pristupnika objavljenih u istom časopisu ne može biti veći od 50% znanstvenih radova koji se traže za izbor u određeno znanstvena zvanja, osim ako se radi o časopisu s čimbenikom odjeka u prvom ili drugom kvartilu (Q1 i Q2).

**Članak 8.**

(1) Za izbor u znanstvena zvanja u polju matematike pristupnici moraju prikupiti broj bodova naveden u stupcima A, B i Q prema sljedećoj tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju broj u zagradi je potreban broj bodova ostvarenih na temelju radova objavljenih ili prihvaćenih za objavljivanje nakon prethodnog izbora:

|  |  |
| --- | --- |
| Znanstveno zvanje | Broj bodova |
| A | B | Q |
| Znanstveni suradnik | 3 | 1 ili 2 | 10 |
| Viši znanstveni suradnik | 9 (5) | 4 (2) | 30 (20) |
| Znanstveni savjetnik | 15 (5) | 8 (3) | 50 (20) |
| Znanstveni savjetnik u trajnom zvanju | 17 (2) | 9 (1) | 70 (20) |

(2) U stupcu A po jedan bod donosi svaki znanstveni rad objavljen u časopisu s međunarodnom recenzijom. Najmanje dvije trećine radova navedenih u stupcu A moraju biti matematički radovi objavljeni u časopisima koji su na popisu časopisa u bazi indeksirani u bazi SCIE (*Science Citation Index Expanded*) ili *Mathematical Reviews »cover-to-cover«* (za radove iz matematičkog računarstva računaju se i radovi u časopisima indeksirani u bazi INSPEC, a za radove iz metodike nastave matematike i radovi indeksirani u bazi Scopus). Pri tome za izbor u znanstveno zvanje znanstvenog savjetnika pristupnik mora biti jedini autor barem dvaju radova od spomenutih 2/3 radova.

U stupcu B po jedan bod donosi svaki članak objavljen u časopisu indeksiranom u bazi SCIE a za radove iz metodike nastave matematike računaju se i radovi indeksirani u bazi SSCI (*Social Sceiences Citation Indeks*). Za izbor u zvanje znanstvenog suradnika bit će potreban jedan ovakav rad ako je na popisu baze SCIE *Mathematics*, a dva rada ako su na drugim popisima baze SCIE.

U stupcu Q broj se bodova dobiva kao zbroj umnožaka nN po svim matematičkim znanstvenim radovima objavljenim u časopisima koji su na popisu baze SCIE ili *Mathematical Reviews »cover-to-cover«* (za radove iz matematičkog računarstva dopušten je i popis baze INSPEC, a za radove iz metodike nastave matematike i radovi indeksirani
u bazi Scopus).

(3) Za pojedini članak broj N jednak je broju stranica članka, koji se u slučaju k > 1 koautora dijeli s k-1, pri čemu je za članke u časopisima koji nisu indeksirani u SCIE broj stranica ograničen na 10. Za pojedini članak broj n jednak je:

(a) kvocijentu čimbenika odjeka (*Impact Factor, IF*) časopisa u kojem je rad objavljen i medijana predmetne kategorije, ukoliko je članak objavljen u časopisu indeksiranom u bazi SCIE i ukoliko je taj kvocijent barem 0,5 (Medijan je vrijednosni prag koji listu časopisa u predmetnoj kategoriji dijeli na dva jednaka dijela, prema njihovim čimbenicima odjeka, a prema kojem se lista onda dalje dijeli na kvartile, odnosno Q1, Q2, Q3, i Q4);

(b) 0,5 ako je članak objavljen u časopisu s popisa baze SCIE, a kvocijent iz (a) je manji od 0,5;

(c) 0,3 ako je članak objavljen u časopisu koji nije na popisu baze SCIE.

(4) Za izbor u zvanje znanstvenog savjetnika u trajnom zvanju u polju matematika pristupnik treba imati najmanje 2 rada objavljena nakon izbora u zvanje znanstvenog savjetnika u časopisima čiji se čimbenik odjeka nalazi u prva tri kvartila (Q1, Q2, Q3).

(5) Za izbor u znanstvena zvanja u polju matematike ne primjenjuju se kvalitativni kriteriji iz ovog Pravilnika kao ni odredbe članka 6. ovoga Pravilnika.

**Članak 9.**

(1) Za izbor u znanstvena zvanja u području Biomedicina i zdravstvo propisan je broj radova kako slijedi u tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju broj u zagradi je potreban broj radova objavljenih ili prihvaćenih za objavljivanje nakon prethodnog izbora.

|  |
| --- |
| Biomedicina i zdravstvo |
|  | Broj potrebnih radova objavljenih u časopisima indeksiranim u bazama WoSCC (*Web of Science Core Collection) ili Scopus* |
| Polje | Znanstveni suradnik | Viši znanstveni suradnik | Znanstveni savjetnik | Znanstveni savjetnik u trajnom zvanju |
| Temeljne medicinske znanostiKliničke medicinske znanostiJavno zdravstvo i zdravstvena zaštitaFarmacijaVeterinarska medicinaDentalna medicina | 4 | 9 (3) | 18 (5) | 24 (4) |

(2) Objavljivanje radova autora u istom časopisu ne može premašiti sumu od 50% znanstvenih radova koji se priznaju za izbor u znanstvena zvanja, osim ako se radi o časopisu s čimbenikom odjeka u prvom i drugom kvartilu (Q1 i Q2).

**Članak 10.**

(1) Kao zamjena za jedan od ukupnog broja znanstvenih radova potrebnih za pojedino zvanje iz tablice iz članka 7.ovog Pravilnika može poslužiti priznati patent ili međunarodna patentna prijava (PCT), s time da se međunarodnom patentu pridružuje IF=2 x medijan IF-a predmetnog područja i polja znanosti, a hrvatskom patentu se pridružuje IF=medijan IF-a predmetnog područja i polja znanosti.

(2) Stručni radovi, studije, sažeci, prošireni sažeci i kongresna priopćenja ne mogu se izjednačiti sa znanstvenim radovima.

**Kvalitativni kriteriji**

**Članak 11.**

Broj radova propisan u člancima 7. i 9. moguće je umanjiti za najviše jednu trećinu na način da se pojedini iznimno kvalitetni radovi množe s faktorom kvalitete te se na tako dobiveni ukupan zbroj radova primjene kvantitativni kriteriji iz članaka 7. i 9. ovoga Pravilnika.

**Članak 12.**

(1) Iznimno kvalitetni radovi mogu se vrednovati s faktorom 2,00 o čemu odluku donosi stručno povjerenstvo. Pod iznimno kvalitetnim radovima u području prirodnih znanosti, polja fizike, kemije, biologije, geologije, geofizike i interdisciplinarnih znanosti, podrazumijevaju se radovi objavljeni u najprestižnijim časopisima visokog čimbenika odjeka kao što su Nature, Science ili u najprestižnijim časopisima pojedinog polja o čemu donosi odluku stručno povjerenstvo, a potvrđuje matični odbor, te radovi s visokom citiranošću. Pod iznimno kvalitetnim radovima u području biomedicine i zdravstva podrazumijevaju se radovi objavljeni unutar prvih deset posto najprestižnijih časopisa pojedine predmetne kategorije časopisa, o čemu odluku donosi stručno povjerenstvo a potvrđuje matični odbor, te radovi s visokom citiranošću.

(2) Kod određivanja faktora iz stavka (1) stručno povjerenstvo mora voditi računa o broju autora i doprinosu pristupnika u tim radovima.

**Članak 13.**

(1) Za izbor u znanstveno zvanje višeg znanstvenog suradnika, znanstvenog savjetnika i znanstvenog savjetnika u trajnom zvanju u području Prirodne znanosti, pristupnik mora biti glavni autor na najmanje jednoj trećini od ukupnog broja radova potrebnih za izbor. Za izbor u znanstveno zvanje višeg znanstvenog suradnika, znanstvenog savjetnika i znanstvenog savjetnika u trajnom zvanju u području Biomedicina i zdravstvo, pristupnik mora biti glavni, prvi ili dopisni autor na najmanje jednoj trećini od ukupnog broja radova potrebnih za izbor. Glavni je autor onaj koji je nositelj problematike ili autor koji je najviše pridonio rješavanju konkretnog problema. Glavne autore utvrđuje stručno povjerenstvo na temelju podneska pristupnika, a potvrđuje matični odbor.

(2) Stručno povjerenstvo procjenjuje osobni doprinos pristupnika i utvrđuje glavne autore rada na temelju podneska pristupnika i na temelju mišljenja dodatnih domaćih i stranih recenzenata, posebno u slučaju kad je većina radova pristupnika u velikim kolaboracijama s velikim brojem autora.

**ODJELJAK 2.**

**TEHNIČKE ZNANOSTI**

**Članak 14.**

(1) Za izbor u znanstveno zvanje u području tehničkih znanosti pristupnik mora za svako znanstveno zvanje imati određeni broj znanstvenih radova prema niže navedenoj tablici, s time da pri izboru u svako više znanstveno zvanje mora istovremeno ostvariti i razliku u radovima navedenu u uglatoj zagradi. Radi ostvarivanja međunarodne znanstvene prepoznatljivosti i afirmiranosti pristupnik mora imati i znanstvene radove publicirane u inozemnim časopisima.

|  |
| --- |
| **Potrebni broj znanstvenih radova** |
| Znanstveno zvanje | Polja tehničkih znanostiBroj radova(3) | Arhitektura i urbanizamBroj radova / projekata |
| **A** | **B** | **C**  | **A1** | **B** | **C**  |
| Znanstveni suradnik (Z. SU) | 2 | 3 | 3  | (1+1(1))+ 1(2) projekt | 2 | 3 |
| Viši znanstveni suradnik(V. Z. SU) | 4 [2**]** | 4 [1] | 6 [3] | ( 3+1(1))+2(2) projekta [2 + 1(2)] | 3 [1] | 4 [1] |
| Znanstveni savjetnik(Z. SA) | 7 [3**]** | 6 [2] | 8 [2] |  (4+2(1))+3(2) projekta [2 +1(1)+ 1(2)] | 5 [2] | 5 [1] |
| Znanstveni savjetnik-trajno zvanje(Z. SA / TR.) | 9 [ 2(4)]  | 7 [1] | 10 [2] | (5+2(1))+4(2) projekta [1(1)+ 1(2)] | 6 [1] | 6 [1] |

Radovi u uglatim zagradama su radovi koji moraju biti objavljeni, odnosno projekti ostvareni nakon izbora u prethodno znanstveno zvanje.

(2) **A kategorija radova**

Radovi kategorije **A** jesu radovi objavljeni u časopisima indeksiranim u CC (*Current Contents*), SCI (*Science Citation Index*) ili WoS (*Web of Science*), sve kako je navedeno u Master Journal List.

Potrebno je da:

- od redom navenih radova (2, 4, 7, 9) u **A** kategoriji, potrebnih za izbore u znanstvena zvanja, njih redom (1, 2, 4, 5) pripada najmanje drugom kvartilu i bude objavljeno u inozemnim časopisima. Kvartili se određuju prema povoljnijoj klasifikaciji u pripadnim kategorijama JCR (*Journal Citation Report*) temeljenom na Web of Science bazi. Kvartili se određuju prema godini objavljivanja ili godini kada je podnesen zahtjev za izbor u znanstveno zvanje, ovisno o tome što je povoljnije za pristupnika. Ako časopis u kojem je rad objavljen pripada nekoj od spomenutih baza podataka, ali mu nije određen kvartil i /ili čimbenik odjeka, smatrat će se da je razvrstan u četvrti kvartil (Q4). Radovi moraju pripadati polju izbora pristupnika.

- kod izbora u znanstveno zvanje viši znastveni suradnik, pristupnik mora biti glavni autor najmanje jednog rada, a kod izbora u znanstveno zvanje znastveni savjetnik najmanje na dva rada.

- kod izbora u znanstveno zvanje temeljem principa „razlike” ( „delta pristup”), t.j., kada pristupnik već ima neko stečeno znanstveno zvanje, tada za izbor u više znanstveno zvanje mora udovoljiti uvjetima kako slijedi:

a) Za izbor u znanstveno zvanje viši znanstveni suradnik pristupnik mora od 2 rada navedena u uglatim zagradama biti glavni autor barem jednog rada, te barem jedan od spomenutih radova mora biti objavljen u inozemnom časopisu i pripadati najmanje drugom krvartilu,

b) Za izbor u znanstveno zvanje znanstveni savjetnik, pristupnik mora biti glavni autor barem jednog od radova navedenih u uglatim zagradama za to zvanje, a najmenje dva rada moraju biti objavljeni u inozemnim časopisima i pripadati najmanje drugom kvartilu,

c) Za izbor u znanstveno zvanje znanstvenog savjetnika u trajnom zvanju kandidat mora od 2 rada navedena u uglatim zagradama biti autor rada objavljenog u inozemnom časopisu najmanje drugog kvartila, kako je i navedeno pod (4).

Glavnim se autorima znanstvenog rada smatraju corresponding autor te autor kojeg Stručno povjerenstvo može istaknuti u svojem izvješću. Doprinos glavnog (glavnih) autora je od najvećeg značaja za realizaciju rada.

(3) **A1 kategorija radova**

Ova se kategorija (A1) odnosi samo na polje arhitekture i urbanizma, a u nju spadaju radovi koji su objavljeni u časopisima indeksiranim u bazama CC (*Current Contents*), SCI (*Science Citation Index*) ili WoS (*Web of Science*), sve kako je navedeno u Master Journal List.

Radovi moraju pripadati polju izbora pristupnika.

Potrebno je da:

- kod izbora u znanstveno zvanje viši znanstveni suradnik pristupnik mora od 4 pisana rada biti glavni autor najmanje jednog rada, a kod izbora u znanstveno zvanje znanstveni savjetnik pristupnik mora od šest (6) pisanih radova biti glavni autor najmanje dvaju pisanih radova A1 kategorije.Tko se smatra glavnim autorom (autorima) navedeno je u objašnjenju **A** kategorije radova.

- Kod izbora u znanstveno zvanje temeljem principa „razlike” ( „delta pristup”), t.j., kada pristupnik već ima neko stečeno znanstveno zvanje, tada za izbor u više znanstveno zvanje mora udovoljiti uvjetima kako slijedi:

1. Za izbor u znanstveno zvanje višeg znanstvenog suradnika kandidat mora od 2 pisana rada navedena u „razlici” biti glavni autor najmanje jednog rada,
2. Za izbor u znanstveno zvanje znanstveni savjetnik pristupnik mora od 3 pisana rada biti glavni autor najmanje jednog rada iz ove razlike,
3. Za izbor u znanstveno zvanje znanstvenog savjetnika u trajnom zvanju pristupnik mora imati 2 rada kako je navedeno u ovoj „razlici”, pri čemu je jedan pisani rad iz tehničkog područja dok je drugi rad projekt, kako je navedeno pod (2).

(4) **B kategorija radova** su radovi objavljeni u časopisima koji su zastupljeni u drugim bibliografskim bazama podataka izvan baza navedenih pod A i A1, a koji se mogu pribrojiti polju izbora kandidata.

(5) **C kategorija radova** su publicirani i izlagani radovi s međunarodnih skupova / posteri.

 Međunarodni znanstveni skup (konferencija, kongres, simpozij) je skup održan u organizaciji ili pod pokroviteljstvom međunarodne strukovne udruge ili ugledne inozemne institucije, s međunarodnim znanstvenim i recenzentskim odborom. Matični odbor odlučuje o priznavanju međunarodnog statusa za skupove održane u Hrvatskoj na temelju zbornika radova (u svakom se slučaju vrednuju samo potpuni tekstovi, a ne samo sažeci ili prezentacije).

(6) Bilješke uz oznake navedene u tablici:

(1) Radovi navedeni u stupcu **A1** označeni s (1) moraju biti objavljeni u časopisima (tehničkog područja) za koje ih JCR (*Journal Citation Report*) temeljen na bazi WoS (*Web of Science*) svrstava najmanje u drugi kvartil.

(2) Pod projektom se podrazumijeva ostvareni arhitektonski/pejsažni projekt, donesen ili prihvaćen prostorni i urbanistički plan, arhitektonski/urbanistički/pejsažni projekt nagrađen na javnim natječajima, arhitektonski/urbanistički/pejsažni projekt po kvaliteti prepoznat od stručne javnosti i objavljen u javnim glasilima kao prikaz cjeline ili dijelova projekta/plana.

(3) U slučaju kada je ostvaren po jedan rad više od navedenog broja radova potrebnih za izbor u pojedino zvanje u kategoriji A, nije potrebno zadovoljiti kriterij bodovanja temeljem kategorija B i C. Iso tako, ako je ispunjen uvjet iz kategorije A, a u kategoriji B je ostvaren jedan rad više od potrebnog broja radova, nije potrebno ispunjavati uvjet iz kategorije C.

Stručno povjerenstvo te Matični odbor ima pravo provjeriti mogu li predloženi radovi za izbor u znanstveno zvanje biti pridruženi odgovarajućem znanstvenom polju izbora kandidata.

 (4) Jedan od ova dva rada mora biti objavljen u inozemnom časopisu i biti najmanje u drugom kvartilu, a kao zamjena za drugi rad može se priznati patent iz područja u kojem se kandidat bira.

**Članak 15.**

(1) S obzirom na broj autora rada/projekta njihov se doprinos računa na sljedeći način:

- do četiriautora: 100%

- petautora: 75%

- šest autora: 50%

- sedam autora 25%.

(2) Više od 7 autora: 100/n %, n = broj autora.

**ODJELJAK 3.**

**BIOTEHNIČKE ZNANOSTI**

**Članak 16.**

(1) Za izbor u znanstveno zvanje u području biotehničkih znanosti pristupnik mora imati određeni broj bodova na temelju znanstvenih radova iz skupina a1, a2 i a3 prema odredbama ovog članka Pravilnika.

(2) U znanstvene radove prve skupine (a1) ubrajaju se radovi objavljeni u znanstvenim časopisima zastupljenima u bazama podataka sadržanim u WoSCC(*Web of Science Core Collection*). Podjela znanstvenih časopisa u kvartile (Q1, Q2, Q3, Q4) definira se prema izvješću o citiranosti JRC (*Journal Citation Report*) za godinu u kojoj je rad objavljen ili za godinu u kojoj se pokreće izbor u zvanje ovisno o tome što je povoljnije za pristupnika i za predmetnu kategoriju (*Subject Category*) koja je najpovoljnija za pristupnika.

(3) U znanstvene radove druge skupine (a2) ubrajaju se radovi objavljeni u znanstvenim časopisima zastupljenima u drugim bazama podataka.

(4) U znanstvene radove treće skupine (a3) ubrajaju se recenzirani radovi objavljeni u zbornicima radova s međunarodnih znanstvenih skupova održanih u inozemstvu ili u Hrvatskoj u organizaciji ili suorganizaciji međunarodnog znanstvenog društva.

(5) Priznati patenti se vrednuju kao znanstveni radovi pri čemu se priznati međunarodni patenti boduju kao radovi prve skupine (a1) objavljeni u znanstvenim časopisima zastupljenima u trećem (Q3) ili četvrtom (Q4) kvartilu, a priznati domaći patenti kao znanstveni radovi druge skupine (a2). Znanstveni rad i patent koji prikazuju iste rezultate ne mogu se računati kao dva rada. Broj prihvaćenih patenata ne može biti veći od 1/2 ukupnog broja bodova ostvarenih objavljivanjem radova prve (a1) odnosno druge skupine (a2).

(6) Priznati kultivari bilja, pasmine životinja i sojevi mikroorganizama vrednuju se kao znanstveni radovi druge skupine (a2). Broj priznatih kultivara bilja, pasmina životinja i sojeva mikroorganizama ne može biti veći od 1/2 ukupnog broja bodova ostvarenih objavljivanjem radova druge skupine (a2).

(7) Potreban broj bodova za znanstvene radove prve skupine (a1) može se ostvariti objavljivanjem znanstvenih radova u bilo kojem kvartilu (Q1, Q2, Q3, Q4). Potreban broj bodova ostvaren objavljivanjem radova druge skupine (a2) može se zamijeniti objavljivanjem radova prve skupine (a1), te, isto tako, broj bodova ostvaren objavljivanjem radova treće skupine (a3) može se zamijeniti objavljivanjem radova prve (a1) ili druge (a2) skupine. Radovima iz niže skupine ne mogu se zamijeniti radovi iz više skupine.

(8) Objavljivanjem znanstvenih radova u istom znanstvenom časopisu ili zborniku radova može se ostvariti najviše 1/2 potrebnog broja bodova određene skupine ukoliko se ne radi o znanstvenim časopisima zastupljenima u prvom (Q1) odnosno drugom (Q2) kvartilu. Znanstveni radovi objavljeni u istom znanstvenom časopisu ili zborniku radova kojima se ostvaruje više od 1/2 potrebnog broja bodova određene skupine vrednuju se kao znanstveni radovi prve niže skupine: a1 (Q3 ili Q4) kao a2, a2 kao a3, dok se znanstveni radovi treće skupine (a3) ne vrednuju.

(9) Pristupnici dodatne bodove mogu ostvariti ukoliko su glavni autori znanstvenog rada. Glavni autori znanstvenog rada su isključivo prvi autor, posljednji autor i dopisni autor (*corresponding author*).

(10) Znanstveni se radovi boduju na sljedeći način:

|  |  |
| --- | --- |
| Kategorija znanstvenog rada | Broj bodova |
| a1 u Q1 ili Q2 | 2.00 |
| a1 u Q3 ili Q4 | 1.00 |
| a2 | 0.50 |
| a3 | 0.25 |

(11) Glavno se autorstvo boduje na sljedeći način:

|  |  |
| --- | --- |
| Kategorija znanstvenog rada | Dodatni broj bodova |
| a1 u Q1 ili Q2 | 0.20 |
| a1 u Q3 ili Q4 | 0.10 |
| a2 | 0.05 |

(12) Potreban broj bodova za izbor u znanstveno zvanje je sljedeći:

|  |  |
| --- | --- |
| Znanstveno zvanje | Potreban broj bodova |
| a1 | a2 | a3 | Ukupno |
| Znanstveni suradnik | 3 | 2.5 | 0.5 | 6 |
| Viši znanstveni suradnik | 6 | 3 | 1 | 10 |
| Znanstveni savjetnik | 10 | 6 | 2 | 18 |
| Znanstveni savjetnik - trajno zvanje | 14 | 7.5 | 2.5 | 24 |

**ODJELJAK 4.**

**DRUŠTVENE ZNANOSTI**

**Članak 17.**

(1) Za izbor u znanstveno zvanje u području društvenih znanosti pristupnik mora ispunjavati uvjete predviđene ovim člankom, ako za određeno polje posebnim odredbama nekog drugog članka ovoga Pravilnika nije drugačije određeno.

(2) Izbor u znanstveno zvanje u području društvenih znanosti provodi se na temelju kvalitativne i kvantitativne analize objavljenih znanstvenih radova pristupnika. U tu svrhu stručno povjerenstvo radove pristupnika razvrstava u skupine a1, a2 ili a3.

(3) U znanstvene radove prve skupine (a1) ubrajaju se radovi objavljeni u znanstvenim časopisima zastupljenima u bazama podataka WoSCC ili Scopus. Podjela znanstvenih časopisa u kvartile (Q1, Q2, Q3, Q4) utvrđuje se prema izvješću o citiranosti JCR (*Journal Citation Report*) ili SJR (*SCImago Journal Rank Indicator*) za godinu u kojoj je rad objavljen ili za godinu u kojoj se pokreće postupak izbora u znanstveno zvanje, ovisno o tome što je povoljnije za pristupnika te za predmetnu kategoriju (*Subject Category*) koja je najpovoljnija za pristupnika. Ako za časopis koji je uvršten u bazu podataka WoSCC ili Scopus nije određeni čimbenik odjeka i on nije razvrstan u određeni kvartil, smatrat će se da je razvrstan u četvrti kvartil (Q4).

(4) Ako posebnim odredbama ovog pravilnika nije drukčije određeno u znanstvene radove druge skupine (a2) ubrajaju se radovi objavljeni u znanstvenim časopisima zastupljenima u bazama *PsychInfo, ProQuest Social Science Premium Collection, SocIndex, Academic Search Complete, Education Research Complete, Inspec, Westlaw, LexisNexis, LISA - Library and Information Science Abstracts* te bibliografskim bazama i modulima uključenim u navedene baze. Znanstveni radovi objavljeni u časopisima koji nisu razvrstani u prvu (a1) ili drugu (a2) skupinu su radovi treće (a3) skupinu.

(5) Smatra se da je neka baza (ili modul) uključena u bazu iz stavka 3. ili 4. ovoga članka ako je u tu bazu uključena na dan stupanja na snagu ovog Pravilnika. Smatra se da je časopis referiran u određenoj bazi ako je referiran u godini objave članka ili godini koja prethodi godini objave članka.

(6) Recenzirani radovi objavljeni u zbornicima radova s međunarodnih znanstvenih skupova održanih u inozemstvu ili u Hrvatskoj u organizaciji ili suorganizaciji međunarodnog znanstvenog društva ili akademske institucije su radovi druge skupine (a2), osim ako je zbornik radova indeksiran u *WoSCC* ili *Scopusu* u kojem se slučaju radovi vrednuju kao radovi prve skupine (a1). Recenzirani znanstveni radovi objavljeni u zbornicima radova s ostalih skupova su radovi treće skupine (a3).

(7) Ako je knjiga indeksirana u *WoSCC* ili *Scopusu* ili je objavljena kod međunarodno uglednog znanstvenog izdavača vrednuje se kao tri a1 rada. Poglavlje u takvoj knjizi vrednuje se kao jedan a1 rad. Znanstvena knjiga objavljena kod domaćeg ili stranog znanstveno uglednog izdavača vrednuje se kao tri a2 rada. Poglavlje u takvoj knjizi vrednuje se kao jedan a2 rad. Ostale znanstvene knjige vrednuju se kao tri a3 rada, a poglavlja u takvim knjigama vrednuju se kao jedan a3 rad. Pri kategorizaciji knjige koja nije indeksirana u WoSCC ili Scopusu stručno povjerenstvo mora posebno obrazložiti znanstveni doprinos knjige te znanstveni ugled izdavača.

(8) Potreban broj bodova za znanstvene radove prve skupine (a1) može se ostvariti objavljivanjem znanstvenih radova u bilo kojem kvartilu (Q1, Q2, Q3, Q4). Potreban broj bodova ostvaren objavljivanjem radova druge skupine (a2) može se zamijeniti objavljivanjem radova prve skupine (a1), te, isto tako, broj bodova ostvaren objavljivanjem radova treće skupine (a3) može se zamijeniti objavljivanjem radova prve (a1) ili druge (a2) skupine. Radovima iz niže skupine ne mogu se zamijeniti radovi iz više skupine.

(9) Objavljivanjem znanstvenih radova u istom znanstvenom časopisu može se ostvariti najviše polovica potrebnog broja bodova određene skupine, osim ako se radi o znanstvenom časopisu zastupljenom u prvom (Q1) ili drugom (Q2) kvartilu, koji se svi uzimaju u obzir. U jednom zborniku radova vrednuju se najviše dva rada istog autora.

(10) Prilikom utvrđivanja uvjeta za izbor u određeno znanstveno zvanje pristupniku se neće uzeti u obzir radovi objavljeni u časopisima ili publikacijama u kojima je u trenutku objave bio urednik ili član uredništva, ako broj bodova koje ostvaruje na temelju tih radova premašuje jednu trećinu ukupnog broja bodova potrebnih za izbor u određeno znanstveno zvanje.

(11) Članci objavljeni na temelju istraživanja za potrebe izrade disertacije, bez obzira na vrijeme objavljivanja, odnosno disertacija objavljena kao knjiga, vrednuju se kao i svi ostali radovi.

(12) Udio doprinosa pojedinog autora u objavljenim znanstvenim radovima s više od jednog autora vrednuje se kao jedan rad ako rad potpisuju do tri autora. Ako rad ima više od tri autora udio pojedinog autora se utvrđuje dijeljenjem broja jedan s brojem autora.

(13) Za izbor u znanstveno zvanje znanstvenog suradnika pristupnik mora imati najmanje jedan samostalan rad (mora mu biti jedini autor), za izbor u svako više zvanje pristupnik mora imati najmanje po dva samostalna rada objavljena nakon prethodnog izbora.

(14) Za izbor u znanstveno zvanje znanstvenog suradnika pristupnik mora imati najmanje dva rada objavljena na hrvatskom jeziku, a za izbor u svako više zvanje pristupnik mora imati najmanje po dva rada objavljena na hrvatskom jeziku nakon prethodnog izbora.

(15) Jedan rad može se priznati na temelju potvrde uredništva o prihvaćenosti za objavljivanje.

(16) Znanstveni se radovi boduju na slijedeći način:

|  |  |
| --- | --- |
| Kategorija znanstvenog rada | Broj bodova |
| Članak a1 u Q1 ili Q2 | 2,00 |
| Članak a1 u Q3 ili Q4 | 1,00 |
| Poglavlje u knjizi a1 | 1,00 |
| Knjiga a1 | 3,00 |
| Članak a2 ili poglavlje u knjizi a2 | 0,75 |
| Knjiga a2 | 2,25 |
| Članak a3 ili poglavlje u knjizi a3 | 0,5 |
| Knjiga a3 | 1,5 |

(17) Za izbor u znanstveno zvanje znanstvenog suradnika, odnosno za izbor u više zvanje pristupnik mora nakon izbora u prethodno zvanje ostvariti najmanje sljedeći broj bodova:

|  |  |
| --- | --- |
| Znanstveno zvanje | Potreban broj bodova |
| a1 | a2 | a3 | Ukupno |
| Znanstveni suradnik | 3 | 2,5 | 0,5 | 6 |
| Viši znanstveni suradnik | 4 | 2,5 | 1,5 | 8 |
| Znanstveni savjetnik | 5 | 5 | 1 | 11 |
| Znanstveni savjetnik - trajno zvanje | 3 | 4 | 1 | 8 |
| Ukupno | 15 | 14 | 4 | 33 |

(18) Stručno povjerenstvo dužno je sve radove koji se uzimaju u obzir pri izboru kategorizirati te svoju ocjenu kategorizacije rada obrazložiti. Stručno povjerenstvo može rad kategorizirati različito od kategorizacije koja mu je dana u publikaciji u kojoj je objavljen, što uključuje i mogućnost da rad kategorizira kao stručni rad. Knjige, poglavlja u knjigama te radovi objavljeni u zbornicima radova kategoriziraju se po istim kriterijima kao i radovi objavljeni u časopisima. U izvješću se navode svi pristupnikovi radovi, a ocjenjuju se i kategoriziraju samo radovi koji nisu ocijenjeni odnosno bodovani u ranijim izborima u znanstvena zvanja. Rad koji se uzima u obzir mora pripadati znanstvenom polju u kojem se pristupnik bira, o čemu na prijedlog stručnog povjerenstva odlučuje matični odbor.

Posebni dodatni uvjeti za izbor u znanstvenom polju „Ekonomija“

**Članak 18.**

(1) Pri izboru u znanstveno zvanje u znanstvenom polju „Ekonomija“ pristupnik mora udovoljiti posebnim dodatnim uvjetima propisanim ovim člankom Pravilnika.

(2) U znanstvenom polju „Ekonomija“ u radove prve skupine (a1) ubrajaju se i radovi objavljeni u znanstvenim časopisima zastupljenim u bazi EconLit. Radovi objavljeni u znanstvenim časopisima zastupljenim u bazi EconLit razvrstavaju se i boduju kao radovi četvrtog kvartila (Q4).

(3) Pri izboru u znanstveno zvanje u polju „Ekonomija“ pristupnika mora udovoljavati i slijedećim dodatnim uvjetima:

- pri izboru u zvanje znanstvenog suradnika pristupnik mora ostvariti najmanje 2 boda temeljem radova objavljenih u znanstvenim časopisima zastupljenima u bazama podataka WoSCC ili Scopus;

- pri izboru u zvanje viši znanstveni suradnik, znanstveni savjetnik i znanstveni savjetnik u trajnom zvanju pristupnik mora, nakon izbora u prethodno zvanje, ostvariti najmanje 2 boda temeljem radova objavljenih u znanstvenim časopisima zastupljenima u bazama podataka WoSCC ili Scopus.

- najmanji navedeni broj radova objavljenih u časopisima zastupljenim u bazama WoSCC ili Scopus potreban za izbor u pojedina znanstvena zvanja ne može biti nadomješten drugim a1 radovima ili znanstvenim monografijama (knjigama) bez obzira na njihovu kategorizaciju.

(4) Pri izboru u znanstveno zvanje u polju „Ekonomija“ pristupnik mora imati objavljene znanstvene knjige/monografije prema slijedećim pravilima:

- pristupnik za izbor u zvanje višeg znanstvenog suradnika mora imati objavljenu najmanje jednu znanstvenu knjigu/monografiju, pristupnik za izbor u zvanje znanstvenog savjetnika i pristupnik za izbor u znanstveno zvanje znanstvenog savjetnika u trajnom zvanju mora imati po najmanje jednu znanstvenu knjigu/monografiju objavljenju nakon izbora u prethodno znanstveno zvanje, objavljenu kod izdavača specijaliziranog za polje ekonomije. Sve znanstvene knjige/monografije iz ovoga stavka moraju imati autorski doprinos 100% (do tri autora).

- znanstvene knjige/monografije moraju biti opsega od najmanje 12 autorskih araka teksta (arak obuhvaća 28.800 slovnih mjesta). Knjiga svojim predmetom istraživanja i pretežitim sadržajem treba biti u znanstvenom polju ekonomije.

- potreban najmanji broj knjiga/znanstvenih monografija iz ovoga stavka ne može biti nadomješten znanstvenim člancima i/ili drugim vrstama znanstvenih radova bez obzira na njihovu kategorizaciju.

- sveučilišni udžbenici ne uzimaju se u obzir prigodom izbora u znanstvena zvanja nego se vrednuju u uvjetima Rektorskog zbora za izbor u znanstveno-nastavna zvanja.

Posebni uvjeti za izbor u znanstvenom polju „Pravo“

**Članak 19.**

(1) Pri izboru u znanstveno zvanje u znanstvenom polju „Pravo“ pristupnik mora udovoljiti posebnim uvjetima propisanim ovim člankom Pravilnika.

(2) U znanstvenom polju „Pravo“ u radove prve skupine (a1) ubrajaju se i radovi objavljeni u znanstvenim časopisima zastupljenim u bazi HeinOnline *(zbirkama: Law Journal Library, Index to foreign legal periodicals i Kluwer Law International Journal Library).* Radovi objavljeni u znanstvenim časopisima zastupljenim u bazi HeinOnline (zbirkama: *Law Journal Library, Index to foreign legal periodicals i Kluwer Law International Journal Library)* razvrstavaju se i boduju kao radovi četvrtog kvartila (Q4). U znanstvenom polju „Pravo“ u radove prve skupine (a1) ubrajaju se i radovi objavljeni u znanstvenim publikacijama Hrvatske akademije znanosti i umjetnosti.

(3) U znanstvenom polju „Pravo“ od broja bodova propisanih odredbom članka 17. stavka 17. ovoga Pravilnika pristupnik trećinu bodova može ostvariti na temelju radova koji nisu ocijenjeni odnosno bodovani u ranijim izborima u znanstvena zvanja.

(4) U znanstvenom polju „Pravo“ za izbor u znanstvena zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju najmanje polovica znanstvenih radova pristupnika moraju biti samostalni radovi.

**ODJELJAK 5.**

**HUMANISTIČKE ZNANOSTI**

**Članak 20.**

(1) Dio Pravilnika koji se odnosi na humanističke znanosti temelji se na „Načelima vrednovanja rezultata znanstvenog rada u području društvenih i humanističkih znanosti na individualnoj i institucionalnoj razini", koja su prvotno donesena na Koordinaciji filozofskih i teoloških fakulteta u Hrvatskoj na sastanku 21. siječnja 2014., a potom su potvrđena na vijećima filozofskih i teoloških fakulteta te na Vijeću društveno-humanističkog područja Sveučilišta u Zagrebu. U humanističkim znanostima stručno povjerenstvo za prosudbu ispunjavanja uvjeta za napredovanje ima posebne ingerencije, ali i odgovornost da objektivno prosudi sve vrste radova po načelima ugrađenima u ovaj Pravilnik.

(2) Za izbor u znanstveno zvanje u području humanističkih znanosti pristupnik mora imati objavljene radove (znanstvene radove u časopisu ili znanstvene radove objavljene u recenziranim zbornicima ili kao poglavlja u knjizi, uključujući i elektronička izdanja) u međunarodnim, stranim ili s njima izjednačenim domaćim publikacijama (a1-lista domaćih publikacija, te publikacije zastupljene u međunarodnim bazama relevantnim za humanističko područje), a može imati dio i u drugim vrijednim domaćim znanstveno-stručnim publikacijama (a2), pri čemu ti radovi mogu zamijeniti samo dio radova u ukupnome zbroju. (3) Za zvanja višega znanstvenoga suradnika i znanstvenoga savjetnika pristupnik mora imati jednu odnosno dvije knjige (a3), odnosno tome istovrijedne druge radove.

Znanstveni suradnik

**Članak 21.**

(1) Uvjet za izbor u znanstveno zvanje znanstveni suradnik: doktorska disertacija koja se boduje prema općim načelima vrednovanja i najmanje dva znanstvena rada u publikacijama na međunarodnoj razini (a1), četiri rada (a1 + a2) ukupno.

(2) Radovi, zajedno s bodovanom doktorskom disertacijom, moraju donositi 22 boda.

(3) Doktorska disertacija može biti vrednovana ili kao obranjeni, ili kao objavljeni rad.

Viši znanstveni suradnik

**Članak 22.**

(1) Uvjet za izbor u znanstveno zvanje viši znanstveni suradnik: autorska knjiga (a3) i najmanje tri znanstvena rada u publikacijama na međunarodnoj razini (a1), pet radova (a1 + a2) ukupno (sveukupno najmanje 9 znanstvenih radova).

(2) Radovi moraju donositi (22) + 24 = 46 bodova.

Znanstveni savjetnik

**Članak 23.**

(1)Uvjet za izbor u znanstveno zvanje znanstveni savjetnik: autorska knjiga (a3) (sveukupno dvije), najmanje četiri znanstvena rada u publikacijama na međunarodnoj razini (a1), šest radova (a1 + a2) ukupno (sveukupno najmanje 15 znanstvenih radova).

(2) Radovi moraju donositi (22 + 24) + 26 = 72 boda.

Znanstveni savjetnik u trajnom zvanju

**Članak 24.**

(1) Uvjet za izbor u znanstveno trajno zvanje znanstveni savjetnik: autorska knjiga (a3) ) ili dvije uredničke knjige (sveukupno najmanje 3) i najmanje dva znanstvena rada (a1) nakon izbora u zvanje znanstvenoga savjetnika (sveukupno najmanje 17 znanstvenih radova).

(2) Radovi moraju donositi (22 + 24 + 26) + 20 = 92 boda.

Opća načela vrednovanja znanstvenih radova

**Članak 25.**

(1) Ako pristupnik ne zadovoljava uvjete po broju radova (npr. ako pristupnik za zvanje znanstvenoga savjetnika nema dvije knjige - jedna za zvanje višeg znanstvenog suradnika, a druga za zvanje znanstvenog savjetnika), stručno povjerenstvo će po dolje navedenoj formuli izračunati jesu li mu radovi istovrijedni spomenutim uvjetima.

(2) Radovi koji ne zadovoljavaju spomenute uvjete mogu se zamijeniti ekvivalentnim radovima, tj. radovima koji prema općim načelima nose isti broj bodova.

(3) Knjige se također trebaju vrednovati po vrsnoći.

(4) Radovi se navode i ocjenjuju kumulativno (no stečena se prava ne ukidaju) do posljednjeg izbora i od posljednjega izbora.

(5) Znanstvena vrijednost knjige ocjenjuje se isključivo na temelju recenzija u postupku objavljivanja, naknadnih stručnih recenzija u znanstvenoj periodici ili na temelju dodatnih recenzija (čitanja i vrednovanja/ocjene) u okviru tijela koja provode postupak znanstvenog vrednovanja.
 (6) Diskvalifikacijska ocjena vrijednosti znanstvenog rada ne može se donositi bez izravne recenzije (čitanja i vrednovanja/ocjene) i ne smije se temeljiti na samo nekom neizravnom pokazatelju (mjesto objavljivanja, referiranost publikacije u nekoj bazi podataka).

(7) Polovica radova od propisanog minimuma potrebnog za izbor u određeno znanstveno zvanje mora biti objavljena na hrvatskom jeziku. Barem jedan rad od propisanog najmanjeg broja mora biti objavljen na jednom od svjetskih jezika ili jezika relevantnih za određenu struku.

(8) Radi poticanja interdisciplinarnosti, pri izboru u znanstvena zvanja pristupnicima se mogu računati i radovi objavljeni u publikacijama drugih znanstvenih područja, a prema kriterijima tih područja.

Bodovanje broja autora na radu

**Članak 26.**

U slučaju da veći broj autora potpisuje rad, opseg će se pri bodovanju računati ovako: do dva autora 100%, do tri autora 75%, do četiri autora 50%, od pet autora opseg se dijeli brojem autora.

Elementi za formulu i izračunavanje vrijednosti (ili istovrijednosti) radova u bodovima

**Članak 27.**

1. **Opseg rada (O)**

Jedan autorski arak teksta (računa se da obuhvaća 16×1.800 slovnih mjesta) vrednovat će se kao jedinica opsega:

- Matični odbor za filologiju: 1,5 bod;

- Matični odbor za filozofiju i teologiju: 1,5 bod;

- Matični odbor za povijest, povijest umjetnosti, znanost o umjetnosti, arheologiju, etnologiju i antropologiju: 1,5 bod.

Opseg kritičkih izdanja, rječnika, gramatika te uredničkih knjiga dodatno se množi koeficijentom 0,2 . Pod uredničkom knjigom razumijeva se znanstvena urednička knjiga s recenzijama i zbornik znanstvenih radova s recenzijama.

(2) **Mjesto objavljivanja (M)**

- domaći znanstveni časopis ili nakladnik, ili zbornik radova sa znanstvenog skupa s recenzijama uglednih stručnjaka (a2): koeficijent 1;

- strani ili međunarodni časopis ili nakladnik, časopis na međunarodnoj razini, zastupljen u uglednim bibliografijama ili s recenzijom uglednih stručnjaka (a1): koeficijent 1,5.

(3) **Vrsnoća rada (V)**

- stručnoznanstveni rad ili popularnoznanstveni rad: koeficijent 0,5;

 - pregledni rad: koeficijent 0,75;

- prethodno priopćenje: koeficijent 0,9;

- izvorni znanstveni rad: koeficijent 1.

Moguće je još u iznimnim slučajevima razlikovati u kategoriji vrsnoće (V) i ove stupnjeve:

- nova utemeljena teorija: koeficijent 1,5;

- znanstveno otkriće: koeficijent 2.

(4) Prilikom izračunavanja vrijednosti radova u bodovima zbrajaju se autorski arci izvornih znanstvenih, preglednih te stručnih radova, boduju i množe s koeficijentom po mjestu izdavanja (prema skupinama s istim koeficijentom). Za svaki rad (ili podudarnu skupinu radova) vrijedi formula istovrijednosti po broju bodova:

**Nb = O×M×V.**

(5) Svaki rad može biti vrednovan samo jednom. To na primjer znači da

- doktorska disertacija može biti vrednovana ili kao obranjeni, ili kao objavljeni rad;

- članci koji se ponovno objavljuju u sklopu knjige mogu biti vrednovani ili kao posebni članci, ili zbirno u sastavu knjige kao cjeline.

Minimalni ukupan zbroj bodova i razlika od prethodnoga izbora

**Članak28.**

|  |  |  |  |  |
| --- | --- | --- | --- | --- |
|  | Znanstveni suradnik – najmanji broj bodova | Viši znanstveni suradnik – najmanji broj bodova | Znanstveni savjetnik – najmanji broj bodova | Znanstveni savjetnik u trajnom zvanju – najmanji broj bodova |
| Humanističke znanosti | 22 | 46 (12) | 72 (13) | 92 (10) |

U zagradi je naveden najmanji broj bodova koji pristupnik mora ostvarit nakon izbora u prethodno znanstveno zvanje.

Kriteriji za razvrstavanje publikacija u a1 i a2 kategoriju

**Članak 29.**

(1)**Znanstvena izvrsnost**

a) struktura uredništva časopisa prema znanstvenim i znanstveno-nastavnim zvanjima;

b) struktura uredništva časopisa prema institucijskoj pripadnosti;

c) recenzijski postupak i struktura recenzenata;

d) znanstvena relevantnost izdavača (tradicija, struktura članstva kod znanstvenih društava itd.);

e) udio znanstvenih radova.

Da bi časopis moga biti svrstan u skupinu a1 mora imati uredništvo u kojem je najmanje pet članova (uključujući i glavnog urednika) u znanstvenim ili znanstveno-nastavnim zvanjima, a da bi časopis moga biti svrstan u skupnu a2 mora imati uredništvo u kojemu je najmanje tri člana (uključujući glavnoga urednika) u znanstvenim ili znanstveno-nastavnim zvanjima.

(2) **Međunarodna prisutnost**

A) prisutnost u sekundarnim i tercijarnim bazama podataka;

b) inozemni članovi uredništva;

c) opseg razmjene s inozemnim časopisima (za hrvatske časopise)

d) e-dostupnost svih časopisa

e) broj preuzimanja članaka (za elektronske časopise).

(3)**Otvorenost znanstvenoj i stručnoj zajednici**

a) broj i udio objavljenih radova domaćih suradnika (znanstveni i stručni članci);

b) redovitost izlaženja.

(4) **Procjena inozemnih publikacija**

Međunarodne i strane publikacije procjenjuju se uz odgovarajuću primjenu naprijed navedenih kriterija.

Postupka razvrstavanje časopisa u skupinu a1 i a2

**Članak 30.**

(1) Na prijedlog Područnog vijeća za humanističke znanosti Nacionalno vijeće za znanost, visoko obrazovanje i tehnološki razvoj utvrđuje popis časopisa i drugih publikacija relevantnih pri vrednovanju radova za izbor u znanstvena zvanja iz područja humanističkih znanosti.

(2) Dvije godine izlaženja časopisa uzimaju se kao minimalno razdoblje nakon kojega se može predložiti kategorizacija ili ponovna kategorizacija časopisa.

(3) Prijedlog za kategorizaciju podnosi se na propisanom obrascu u kojem se navode podatci koji su potrebni za kategoriziranje časopisa, a koji obrazac utvrđuje Područno vijeće za humanističke znanosti.

(4) Uz prijedlog za kategorizaciju časopisa obvezatno se prilažu svesci časopisa u posljednje dvije godine izlaženja. Područno vijeće može u postupku vrednovanja časopisa zatražiti dodatnu dokumentaciju.

(5) Prijedlozi za kategorizaciju časopisa mogu se podnositi tijekom cijele godine. Područno vijeće pristigle će prijedloge razmatrati periodički.

(6) Područno vijeće određuje izvjestitelja za podnesene prijedlog kategorizacije, koji u pisanom obliku treba dati mišljenje o ispunjavanju kriterija. Na temelju mišljenja izvjestitelja Vijeće raspravlja i donosi odluku o prijedlogu.

(7) Redovite revizije klasifikacije časopisa u a1 i a2 kategorije Područno vijeća za humanističke znanosti može provoditi u razdobljima koja ne mogu biti kraća od 4 godine. Odluku o redovitoj reviziji klasifikacije časopisa Područno vijeće za humanističke znanosti donosi nakon provedene rasprave u kojoj će utvrditi potrebu za redovitom revizijom.

Popis kategoriziranih domaćih publikacija

**Članak 31.**

Za izbor u znanstvena zvanja u području humanističkih znanosti domaći časopisi i druge publikacije razvrstavaju se skupine a1 i a2 kako slijedi:

**a1:**

Anali Zavoda za povijesne znanosti HAZU u Dubrovniku, Arhivski vjesnik, Ars Adriatica, Arti musices, Bašćinski glasi, Bogoslovska smotra, Collegium Antropologicum, Crkva u svijetu, Croatica Christiana Periodica, Časopis za suvremenu povijest, Diacovensia, Dubrovnik Annals, Etnološka tribina, Filologija, Filozofska istraživanja, Fluminiensia, Folia Onomastica Croatica, Govor, Historijski zbornik, Hortus artium medievalium, International Review of the Aesthetics and Sociology of Music, IKON, Jezik, Jezikoslovlje, Književna smotra, Libri & Liberi, časopis za istraživanje dječje književnostu (HIDK), Narodna umjetnost, Nova prisutnost, Obnovljeni život, Opuscula Archaeologica, Povijesni prilozi, Prilozi Instituta za arheologiju, Prilozi povijesti umjetnosti u Dalmaciji, Prilozi za istraživanje hrvatske filozofske baštine, Rad HAZU, Radovi Instituta za povijest umjetnosti, Radovi Zavoda za hrvatsku povijest, Rasprave Instituta za hrvatski jezik i jezikoslovlje, Review of Croatian History, Scrinia Slavonica, [sic]-časopis za književnost, kulturu i književno prevođenje, Slovo, Starine, Studia ethnologica Croatica, Studia Romanica et Anglica Zagrabiensia, Suvremena lingvistika, Synthesis Philosophica, Umjetnost riječi, Vjesnik za arheologiju i historiju dalmatinsku, Zagreber germanistische Beiträge, Zbornik Odsjeka za povijesne znanosti Zavoda za povijesne i društvene znanosti HAZU, Zbornik radova Filozofskoga fakulteta u Splitu.

**a2:**

Acta Iadertina, Anali Zavoda za znanstveni i umjetnički rad HAZU, Archeologia Adriatica, Arheološki radovi i rasprave, Asseria, CRIS časopis povijesnoga društva Križevci, Croatian Journal of Philosophy, Croatica et Slavica Iadertina, Čakavska rič, Časopis za povijest zapadne Hrvatske, Diadora, Disputatio philosophica, Ethnologica Dalmatica, Forum (samo za znanstvene članke), Gazophylacium, Histria Antiqua, Histria archaeologica, Histria, godišnjak Istarskog povijesnog društva, Hrvatski filmski ljetopis, Izdanja Hrvatskog arheološkog društva, Kačić, Kairos, evanđeoski teološki časopis, Kaj, Kroatologija, Kulturna baština, Latina et Graeca, Metodički ogledi, Numizmatičke vijesti, Osječki zbornik, Peristil, Podravina, Portal, Problemi sjevernog Jadrana, Prolegomena, Radovi Filozofskog fakulteta u Zadru, Radovi Zavoda za povijesne znanosti HAZU u Zadru, Riječ, Riječki teološki časopis, Rijeka, Senjski zbornik, Služba Božja, Starohrvatska prosvjeta, Strani jezici, Sveta Cecilija, Tkalčić, Tonovi, Vjesnik Arheološkoga muzeja u Zagrebu.

**ODJELJAK 6.**

**INTERDISCIPLINARNO PODRUČJE (ZNANOST; UMJETNOST)**

Interdisciplinarnost

**Članak 32.**

Interdisciplinarno područje odnosi se na radove koji su rezultat suradnje dvaju ili najviše triju polja unutar istog područja znanosti ili pak suradnje različitih znanstvenih područja i njihovih polja. U interdisciplinarno područje uključeni su i radovi koji premošćuju granice više područja i polja. U svim navedenim slučajevima riječ je o radovima koji podrazumijevaju integraciju ili sintezu uvida i metoda različitih znanstvenih disciplina.

Opće odredbe i uvjeti za izbor u interdisciplinarnom području

**Članak 33.**

(1) Zbog izrazite interdisciplinarnosti izbor u znanstveno zvanje za polja: 8.01. Kognitivna znanost, 8.03. Integrativna bioetika i 8.08. Projektni menadžment, (kada se interdisciplinarnost temelji na dva, najviše tri znanstvena polja) pristupnik mora udovoljiti kombiniranim uvjetima propisanim ovim Pravilnikom za sva polja u koja se bira i to u kumulativnom iznosu od najmanje 100% s tim da u svakom pojedinačnom polju moraju biti zadovoljeni uvjeti od minimalno 30%. Ova odredba vrijedi za sve izbore u interdisciplinarnom području znanosti koji se provode kombinacijom različitih znanstvenih polja.

(2) Znanstvenim radom smatra se: recenzirani znanstveni članak objavljen u znanstvenom časopisu, recenzirana znanstvena knjiga ili recenzirano znanstveno poglavlje knjige te recenzirani znanstveni rad objavljen u zborniku radova sa znanstvenog skupa, ako je takav rad objavljen u cjelini.

(3) Sveučilišni udžbenici ne uzimaju se u obzir prigodom izbora u znanstvena zvanja (vrednuju se u uvjetima Rektorskog zbora za izbor u znanstveno-nastavna zvanja).

(4) Najviše jedan rad prihvaćen za objavljivanje može se priznati kao da je objavljen, ali samo uz potvrdu uredništva časopisa ili publikacije da je recenziran i da je prihvaćen za objavljivanje.

(5) Članci ili knjiga objavljena na temelju istraživanja za potrebe izrade disertacije, bez obzira na vrijeme objavljivanja, vrednuju se kao i svi ostali radovi.

(6) Smatra se da je časopis referiran u određenoj bazi ako je referiran u godini objave članka ili godini koja prethodi godini objave članka.

Uvjeti za izbor znanstvena zvanja u polju „Geografija“

**Članak 34.**

(1) Za izbor u znanstvena zvanja u području interdisciplinarnih znanosti, polje „Geografija“ pristupnik mora ispunjavati uvjete predviđene ovim člankom Pravilnika.

(2) Pristupnik mora imati objavljene znanstvene radove u međunarodno priznatim časopisima indeksiranim u bibliografskoj bazi WoSCC (*Web of Science Core Collection*) ili Scopus (a1), objavljene znanstvene radove u međunarodno priznatim časopisima i publikacijama (a2) te znanstvene radove objavljene u drugim časopisima i publikacijama (a3) u ukupnom broju i prema strukturi u niže navedenoj tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju u zagradi je naveden potreban broj radova objavljenih ili prihvaćenih za objavljivanje nakon prethodnog izbora.

|  |  |  |
| --- | --- | --- |
|  Znanstvena zvanja | Minimalni broj objavljenih radova  | Ukupno |
| (a1) | (a2) | (a3) | (a1 + a2 + a3) |
| Znanstveni suradnik | 2 | 4 | 4 | 10 |
| Viši znanstveni suradnik | 4(2) | 8 (4) | 8 (4) |  20 (10) |
| Znanstveni savjetnik | 6 (2) | 12 (4) | 12 (4) |  30 (10) |
| Znanstveni savjetniku trajnom zvanju |  8 (2) | 16 (4) | 16 (4) |  40 (10) |

(3) Nedostatak radova iz skupine a2 može se nadomjestiti odgovarajućim brojem radova iz skupine a1 (WoSCC ili Scopus), nedostatak radova iz skupine a3 može se nadomjestiti odgovarajućim brojem radova iz skupina a1 i a2. U slučaju nadomještanja radova, jedan objavljeni rad iz skupine a1 vrijedi kao dva rada iz skupine a2 ili kao četiri rada iz skupine a3, a jedan objavljeni rad iz skupine a2 vrijedi kao dva rada iz skupine a3. Radovima iz niže skupine ne mogu se zamijeniti radovi iz više skupine.

(4) Znanstvenim časopisima a2 skupine smatraju se časopisi koji su indeksirani u najmanje jednoj od sljedećih međunarodnih bibliografskih baza: GEOREF, Current Geographical Publications, Environmental Sciences, GEOBASE, GeoArchive, EBSCO Academic Search Complete, Cab Abstracts i SAGE Urban Studies Abstracts, PsychInfo, EconLit, ProQuest Social Science Premium Collection, SocIndex, Education research Complete, LISA - Library and Information Science Abstracts te bibliografskim bazama i modulima uključenim u navedene baze.

(5) Znanstvena knjiga koja je indeksirana u *WoSCC* ili *Scopusu* ili koja je objavljena kod međunarodno uglednog znanstvenog izdavača specijaliziranog za polje geografija vrednuje se kao tri a1 rada, a poglavlje u takvoj knjizi kao jedan a1 rad. Znanstvena knjiga objavljena kod domaćeg ili stranog znanstveno uglednog izdavača vrednuje se kao tri a2 rada. Poglavlje u takvoj knjizi vrednuje se kao jedan a2 rad. Ostale znanstvene knjige vrednuju se kao tri a3 rada, a poglavlja u takvim knjigama vrednuju se kao jedan a3 rad. Pri kategorizaciji knjige koja nije indeksirana u *WoSCC* ili *Scopusu* stručno povjerenstvo mora posebno obrazložiti znanstveni doprinos knjige te znanstveni ugled izdavača. Znanstvena knjiga koja se vredenuje većim dijelom treba obuhvaćati problematiku znanstvenog polja u kojem se pristupnika bira. Bez obzira na kategoriju znanstvena knjiga treba imati recenzije od najmanje dva recenzenta upisana u registar znanstvenika ili od recenzenata koji su međunarodno priznati ugledni znanstvenici.

(6) Znanstvena knjige/monografija koja se vrednuje pri izboru u znanstveno zvanje mora imati opseg od najmanje 12 autorskih araka teksta (arak obuhvaća 28.800 slovnih mjesta). Ako ne ispunjava navedeni uvjet znanstvena knjiga /monografija vrednuje se kao jedan rad u odgovarajućoj kategoriji.

(7) Recenzirani radovi objavljeni u zbornicima radova s međunarodnih znanstvenih skupova održanih u inozemstvu ili u Hrvatskoj u organizaciji ili suorganizaciji međunarodnog znanstvenog društva ili akademske institucije su radovi druge skupine (a2), osim ako je zbornik radova indeksiran u *WoSCC* ili *Scopusu* u kojem se slučaju radovi vrednuju kao radovi prve skupine (a1). Recenzirani radovi objavljeni u zbornicima radova s domaćih znanstvenih skupova organiziranih od strane znanstvenog društva ili akademske institucije te inozemnih znanstvenih skupova koje nisu organizirala ili suorganizirala međunarodna znanstvena društva ili akademske institucije su radovi treće skupine (a3).

(8) Pri izboru u znanstveno zvanje najmanje jedna trećina od ukupnog broja znanstvenih radova mora biti objavljena u časopisima, odnosno publikacijama kojima izdavač ili suizdavač nije institucija, društvo ili neka druga organizacija u kojoj je pristupnik u trenutku objave rada bio zaposlen ili član uredništva ili izdavačkog savjeta.

(9) Za izbor u znanstveno zvanje pristupnik mora biti glavni autor u najmanje jednoj trećini od ukupnog broja radova potrebnih za izbor. Glavni je autor onaj koji je nositelj problematike ili autor koji je najviše pridonio rješavanju konkretnog problema. Glavne autore utvrđuje stručno povjerenstvo na temelju podneska pristupnika, a potvrđuje Matični odbor.

(10) Radovi koji su objavljeni u časopisima koji su zastupljeni u bazama *WoSCC* ili *Scopus*, a koji se prema čimbeniku odjeka nalaze u prva dva kvartila predmetne kategorije (za čimbenik odjeka uzima se godina objavljivanja rada ili godina kada je podnesen zahtjev za izbor u znanstveno zvanje, ovisno o tome što je povoljnije za pristupnika), broje se kao cjeloviti radovi (100% autorski) bez obzira na broj autora. Za ostale radove udio doprinosa pojedinih autora u objavljenim znanstvenim radovima računa se na sljedeći način:

a) do tri autora: 100%;

b) četiri ili pet autora: 50%;

c) šest i više autora: 100/N% (N = broj autora).

Uvjeti za izbor u znanstvena zvanja u polju „Kroatologija “

**Članak 35.**

(1) Za izbor u znanstvena zvanja u području interdisciplinarnih znanosti, polje „Kroatologija“ pristupnici moraju ispunjavati uvjete predviđene ovim člankom Pravilnika.

(2) Pristupnici moraju imati objavljene radove u međunarodno priznatim časopisima i publikacijama (a1) te znanstvene radove objavljene u drugim časopisima i publikacijama (a2) u ukupnom broju i prema strukturi navedenoj u tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju u zagradi je naveden potreban broj radova objavljenih ili prihvaćenih za objavljivanje nakon prethodnog izbora.

|  |  |  |
| --- | --- | --- |
| Znanstvena zvanja | Minimalni broj objavljenih radova | Ukupno |
|  | a1 | a2 | a1+a2 |
| Znanstveni suradnik | 4 | 3 | 7 |
| Viši znanstveni suradnik | 7 (3) | 8(5) | 15(8) |
| Znanstveni savjetnik | 11(4) | 15(7) | 26(11) |
| Znanstveni savjetnik u trajnom zvanju | 16(5) | 20(5) | 36(10) |

(3) Nedostatak radova iz skupine a2 može se nadomjestiti radovima iz skupine a1, pri čemu jedan objavljeni rad iz skupine a1 vrijedi kao dva rada iz skupine a2. Radovima iz niže skupine ne mogu se zamijeniti radovi iz više skupine.

(4) Pristupnici moraju imati minimalni broj (a1) radova u međunarodno priznatim publikacijama ili s njom izjednačenom domaćom publikacijom prema kriterijima pojedinih znanstvenih područja.

(5) U slučaju da veći broj autora potpisuje rad, opseg će se pri bodovanju računati ovako: do dva autora 100%, do tri autora 75%, do četiri autora 50%, od pet autora opseg se dijeli brojem autora.

(6) Pri izboru u znanstvena zvanja pristupnicima se mogu računati i radovi u publikacijama iz drugih znanstvenih područja i polja (najviše do tri polja).

(7) U znanstvene radove mogu se ubrojiti i vrednovati:

– znanstvene monografije,

– kritička izdanja tekstova na stranim jezicima čije je pripremanje uključivalo rad na rukopisnoj građi,

– prijevodi sa stranih jezika s popratnom izvornom znanstvenom građom (uvod, bilješke, komentari, pogovor) što čini najmanje 50% ukupne količine teksta,

– rječnici, gramatike, pravopisi, priručnici.

(8) Međunarodno priznatom publikacijom (a1) smatra se znanstvena knjiga ili zbornik radova koji je izdan kod međunarodno priznatog izdavača. Stručno povjerenstvo mora posebno obrazložiti znanstveni doprinos knjige te međunarodni ugled izdavača.

(9) Ako rad nije objavljen u međunarodno priznatom časopisu ili publikaciji (a1), onda se smatra radom objavljenim u drugom časopisu ili publikaciji (a2).

(10) Pri izboru u znanstveno zvanje:

a) najmanje jedna trećina radova mora biti objavljena u različitim časopisima, odnosno publikacijama;

b) najviše polovica radova potrebnih za izbor u pojedino znanstveno zvanje može biti objavljena u istom časopisu;

c) pri izboru za znanstvenog suradnika najmanje dva (a1) rada moraju biti jednoautorska.

Uvjeti za izbor u znanstvena zvanja u polju „Obrazovne znanosti“

**Članak 36.**

Za izbor u znanstvena zvanja u području interdisciplinarnih znanosti, polje „Obrazovne znanosti“ pristupnik mora ispunjavati iste uvjete kao za područje društvenih znanosti koji su predviđeni ovim Pravilnikom (čl. 17.). U znanstvene radove druge skupine (a2) ubrajaju se radovi objavljeni u znanstvenim časopisima zastupljenima u bazama koje se navode u Pravilniku (čl. 17. stavak 4.) te slijedećim za polje „Obrazovne znanosti“ važnim bazama: EBSCO SocINDEX with Full Text,, CSA Linguistics & Language Behavior Abstracts, CSA Sociological Abstracts, ERA – Educational Research Abstracts, CSA Social Services Abstracts, CSA Worldwide Political Science Abstracts.

Uvjeti za izbor u znanstvena zvanja u polju „Rodni studiji “

**Članak 37.**

Za izbor u znanstvena zvanja u području interdisciplinarnih znanosti, polje „Rodni studiji“ pristupnik mora ispunjavati iste uvjete kao za područje društvenih znanosti koji su predviđeni ovim Pravilnikom (čl. 17.). U znanstvene radove druge skupine (a2) ubrajaju se radovi objavljeni u znanstvenim časopisima zastupljenima u bazama koje se navode u Pravilniku (čl. 17. stavak 4.) te bazama koje su posebno relevantne za polje „Rodni studiji“.

Uvjeti za izbor u znanstvena zvanja u polju „ Biotehnologija u biomedicini “

**Članak 38.**

(1) Za izbor u znanstvena zvanja u području interdisciplinarnih znanosti, polje „Biotehnologija u biomedicini“ pristupnik mora ispunjavati uvjete predviđene ovim člankom Pravilnika.

(2) Za izbor u znanstvena zvanja u području „Biotehnologije u biomedicini“ ukupne kriterije (uvjete) čine: kvantitativni, kvalitativni i dodatni kriteriji. Pravilnikom su propisane minimalne razine kvantitativnih i kvalitativnih kriterija koje je potrebno ispuniti za izbor te opisani dodatni kriteriji.

(3) Kvantitativnim kriterijima propisan je broj znanstvenih radova potrebnih za izbor u pojedino znanstveno zvanje, a za određeno znanstveno područje. Za izbor u znanstvena zvanja u interdisciplinarnom području znanosti, polje „Biotehnologija u biomedicini“ propisan je broj radova kako slijedi: za zvanje znanstvenog suradnika 9, za višeg znanstvenog suradnika 18, za znanstvenog savjetnika 30 te za znanstvenog savjetnika u trajno zvanje 34 znanstvena rada.

(4) Kvalitativnim kriterijima propisano je koje kriterije mora zadovoljavati određeni udio radova od ukupnog potrebnog broja radova za pojedino znanstveno zvanje prema scientometrijskim analizama. Baze koja se koriste u svrhu utvrđivanja čimbenika odjeka (IF) odnosno kvartila (Q1 do Q4) znanstvenog časopisa u kojem je objavljen znanstveni rad su JCR (*Journal Citation Report*) ili SJR (*SCImago Journal Rank indicator*) za godinu objavljivanja rada ili za godinu u kojoj je podnesen zahtjev za izbor, ovisno o tome što je povoljnije za pristupnika.

(5) Znanstveni suradnik mora imati najmanje tri rada objavljen u časopisima čiji se čimbenici odjeka nalaze u prva tri kvartila (Q1, Q2 i Q3).

(6) Za izbor u znanstveno zvanje višeg znanstvenog suradnika, znanstvenog savjetnika i znanstvenog savjetnika u trajnom zvanju najmanje jedna trećina radova potrebnih za izbor morabiti objavljena u časopisima čiji se čimbenici odjeka nalaze u prva dva kvartila (Q1 i Q2).

 (7) Preostali radovi također trebaju biti izvorni znanstveni radovi koji su prošli postupak domaće ili međunarodne recenzije, a pripadaju određenom znanstvenom polju odnosno znanstvenom području u kojem se izbor obavlja.

(8) Za izbor u znanstvena zvanja u polju Biotehnologija u biomedicini propisan je broj radova određene kvalitete kako slijedi u tablici. Za zvanja višeg znanstvenog suradnika, znanstvenog savjetnika i znanstvenog savjetnika u trajnom zvanju u zagradi je naveden potreban broj radova objavljenih ili prihvaćenih za objavljivanje nakon prethodnog izbora.

|  |  |  |
| --- | --- | --- |
| Znanstvena zvanja | Najmanji broj objavljenih radova |  |
| U časopisima s čimbenicima odjeka koji se nalaze u (Q1-Q3) | U časopisima s čimbenicima odjeka koji se nalaze u (Q1-Q2) | Ostali radovi izvan navedenih kategorija | Ukupno |
| Znanstveni suradnik | 3 | - | 6 | 9 |
| Viši znanstveni suradnik |  | 6(6) | 12 (6) | 18(9) |
| Znanstveni savjetnik (prvi izbor) |  | 10(4) | 20(8) | 30(12) |
| Znanstveni savjetnik u trajnom zvanju |  | 12(2) | 22(2) | 33(3) |

(9) Objavljeni patenti ako su prihvaćeni od EPO (*European Patent Office*) ili USPTO (*United States Patent and Trademark Office*) smatraju se ravnopravnim znanstvenim radovima kao Q1 i Q2 kategorija radova. Patenti se priznaju umjesto znanstvenih radova samo u slučaju da ista problematika u većoj mjeri već nije objavljena u jednom ili više znanstvenih radova što utvrđuje stručno povjerenstvo na temelju podneska pristupnika, a potvrđuje Matični odbor.

(10 Iznimno kvalitetnim smatraju se radovi objavljeni u časopisima koji se nalaze u prvom kvartilu (Q1). Propisani broj i kvalitetu radova navedenih u tablici moguće je na temelju iznimne kvalitete umanjiti za najviše jednu trećinu. Takove radove moguće je množiti faktorom kvalitete (1,5 ili 2,0) te tako doći do potrebnog broja radova navedenih u tablici. Odluku o tome donosi stručno povjerenstvo, a potvrđuje Matični odbor.

(11) Za izbor u znanstveno zvanje višeg znanstvenog suradnika, znanstvenog savjetnika i znanstvenog savjetnika u trajnom zvanju pristupnik mora biti glavni autor na najmanje jednoj trećini od ukupnog broja radova potrebnih za izbor. Glavni je autor onaj koji je nositelj problematike ili autor koji je najviše pridonio rješavanju konkretnog problema. U slučaju interdisciplinarnih radova glavnih autora može biti nekoliko, ali samo jedan za pojedino područje. Glavne autore utvrđuje stručno povjerenstvo na temelju podnesaka pristupnika, a potvrđuje Matični odbor.

(12) Dodatnim kriterijima opisuju se uvjeti međunarodne prepoznatljivosti sadržane u članku 32 stavak (2) i stavak (3) Zakona o znanstvenoj djelatnosti i visokom obrazovanju i posebno su važni u izboru u zvanje znanstvenog savjetnika (prvo i trajno zvanje). Odluku o tome je li taj uvjet zadovoljen donosi Matični odbor temeljem argumentacije iznesene u izvješću Stručnog povjerenstva. Stručni radovi, stručne knjige, skripte, studije, sažeci, prošireni sažeci i kongresna priopćenja su dio dodatnih kriterija.

Uvjeti za izbor u interdisciplinarnom području umjetnosti

**Članak 39.**

Za izbor u interdisciplinarnom području umjetnosti pristupnik mora ispuniti uvjete propisane za pojedina umjetnička područja prema Pravilniku za izbor u umjetničko-nastavna zvanja. U postupku izbora nužno je udovoljiti kombiniranim uvjetima propisanim ovim Pravilnikom (čl. 33. stavka 1.).

**ODJELJAK 7.**

**PRIJELAZNE I ZAVRŠNE ODREDBE**

Prethodna kategorizacija radova

**Članak 40.**

Svi radovi određenog pristupnika koji su kategorizirani prema odredbama Pravilnik o uvjetima za izbor u znanstvena zvanja („Narodne novine“, br. 84/05, 100/06, 138/06, 120/07, 71/10, 116/10 i 38/11), odnosno propisa koji su utvrđivali uvjete za izbor u znanstvena zvanja prije stupanja na snagu tog Pravilnika, nakon njegova prestanka važenja zadržavaju kategorizaciju koji su dobili prema tom Pravilniku ili propisima koji su mu prethodili i ne mogu biti ponovno kategorizirani ili na drugi način vrednovani prema ovom Pravilniku, osim ako se pravomoćnom sudskom presudom utvrdi da se izbor u znanstveno zvanje temeljio na kaznenom djelu pristupnika.

Stupanje na snagu i primjena Pravilnika

**Članak 41.**

(1) Ovaj Pravilnik stupa na snagu osmog dana od dana objave u „Narodnim novinama“.

(2) Danom stupanja na snagu ovog Pravilnika prestaje važiti Pravilnik o uvjetima za izbor u znanstvena zvanja („Narodne novine“, br. 84/05, 100/06, 138/06, 120/07, 71/10, 116/10 i 38/11).

(3) Ako pristupnik kojem je od izbora u znanstveno zvanje znanstvenog suradnika, odnosno višeg znanstvenog suradnika do dana stupanja na snagu ovog Pravilnika proteklo više od dvije godine to zatraži, na njegov izbor u znanstveno zvanje višeg znanstvenog suradnika, odnosno u znanstveno zvanje znanstvenog savjetnika primijenit će se odredbe Pravilnika o uvjetima za izbor u znanstvena zvanja („Narodne novine“, br. 84/05, 100/06, 138/06, 120/07, 71/10, 116/10 i 38/11).

(4) Na izbore u znanstvena zvanja znanstvenog suradnika ovaj Pravilnik počet će se primjenjivati dvije godine nakon njegovog stupanja na snagu, a do tada će se na te izbore primjenjivati uvjeti propisani Pravilnikom o uvjetima za izbor u znanstvena zvanja („Narodne novine“, br. 84/05, 100/06, 138/06, 120/07, 71/10, 116/10 i 38/11).

 Predsjednik Nacionalnog vijeća za znanost,

 visoko obrazovanje i tehnološki razvoj

 Prof. dr. sc. Ivo Družić